b'\n_START_ARTICLE_\nKorvakoira\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKorvakoiran v\xc3\xa4ri vaihtelee kellanruskean ja harmaan eri s\xc3\xa4vyiss\xc3\xa4. Korvien ulkosivu, raajat, kuono ja h\xc3\xa4nn\xc3\xa4np\xc3\xa4\xc3\xa4 ovat mustat. Suuret, jopa 13 cm korkeat korvat auttavat korvakoiraa s\xc3\xa4\xc3\xa4telem\xc3\xa4\xc3\xa4n ruumiinl\xc3\xa4mp\xc3\xb6tilaansa. Korvakoiran ruumis on 46\xe2\x80\x9366 cm pitk\xc3\xa4 ja se painaa vain muutaman kilon. H\xc3\xa4nn\xc3\xa4n pituus on 23\xe2\x80\x9334 cm ja korkeus 30\xe2\x80\x9340 cm. Korvakoiralla on poikkeuksellisen paljon hampaita, 46\xe2\x80\x9350, joilla se pystyy pureskelemaan hy\xc3\xb6nteisi\xc3\xa4 hyvin nopeasti. Korvakoiran kuulo on niin tarkka, ett\xc3\xa4 el\xc3\xa4in pystyy kuulemaan pienimm\xc3\xa4tkin hy\xc3\xb6nteisten ja hy\xc3\xb6nteistoukkien synnytt\xc3\xa4m\xc3\xa4t \xc3\xa4\xc3\xa4net.\n_START_SECTION_\nLevinneisyys\n_START_PARAGRAPH_\nKorvakoira el\xc3\xa4\xc3\xa4 It\xc3\xa4- ja Etel\xc3\xa4-Afrikan kuivilla alueilla. Levinneisyysalue ulottuu Etiopiasta Etel\xc3\xa4-Sudaniin ja Tansaniaan asti. Lis\xc3\xa4ksi lajia tavataan alueella, joka ylt\xc3\xa4\xc3\xa4 Etel\xc3\xa4-Angolasta ja Zimbabwesta Etel\xc3\xa4-Afrikkaan.\n_START_SECTION_\nElintavat\n_START_PARAGRAPH_\nKorvakoiran ravinto koostuu p\xc3\xa4\xc3\xa4asiassa hy\xc3\xb6nteisist\xc3\xa4 (jopa 80\xc2\xa0% ravinnosta). Korvakoirat ruokailevat termiittikeoilla, seuraavat hein\xc3\xa4sirkkaparvia tai pysyttelev\xc3\xa4t seepra- ja antilooppilaumojen l\xc3\xa4hell\xc3\xa4 pyydyst\xc3\xa4\xc3\xa4kseen niiden ulosteilla el\xc3\xa4vi\xc3\xa4 hy\xc3\xb6nteisi\xc3\xa4. Hy\xc3\xb6nteisten lis\xc3\xa4ksi korvakoirat sy\xc3\xb6v\xc3\xa4t jyrsij\xc3\xb6it\xc3\xa4, lintuja ja niiden munia, liskoja, kasveja sek\xc3\xa4 hedelmi\xc3\xa4._NEWLINE_Korvakoirat liikkuvat p\xc3\xa4\xc3\xa4asiassa y\xc3\xb6ll\xc3\xa4. Ne ovat tavallisesti yksiavioisia ja el\xc3\xa4v\xc3\xa4t pieniss\xc3\xa4 ryhmiss\xc3\xa4, joihin kuuluu pariskunta poikasineen. Uros ja naaras el\xc3\xa4v\xc3\xa4t itse kaivamassaan tai toisten el\xc3\xa4inten hylk\xc3\xa4\xc3\xa4m\xc3\xa4ss\xc3\xa4 pes\xc3\xa4luolassa ja kasvattavat pennut (2\xe2\x80\x936 kpl) yhdess\xc3\xa4. Poikaset ovat t\xc3\xa4ysikasvuisia jo 5\xe2\x80\x936 kuukauden ik\xc3\xa4isin\xc3\xa4._NEWLINE_Korvakoiria saalistavat monet pedot ja petolinnut. Saalistajalta paetakseen korvakoira turvautuu nopeuteensa ja v\xc3\xa4istelytaitoonsa: se voi muuttaa suuntaa h\xc3\xa4mm\xc3\xa4stytt\xc3\xa4v\xc3\xa4n ketter\xc3\xa4sti.'